32006R1263
L 230/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1263/2006 AL COMISIEI
din 23 august 2006
de derogare de la dispozițiile Regulamentelor (CE) nr. 1464/95, (CE) nr. 174/1999, (CE) nr. 800/1999, (CE) nr. 1291/2000, (CE) nr. 1342/2003, (CE) nr. 633/2004, (CE) nr. 1138/2005, (CE) nr. 951/2006 și (CE) nr. 958/2006 în ceea ce privește exporturile de produse agricole cu destinația Liban
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2775/75 al Consiliului din 29 octombrie 1975 privind organizarea comună a piețelor în sectorul cărnii de pasăre (1), în special articolul 3 alineatul (2), articolul 8 alineatul (12) și articolul 15, precum și articolele corespunzătoare privind organizarea comună a piețelor în sectorul produselor agricole,
întrucât:
(1)
Dispozițiile comune care reglementează exporturile de produse agricole sunt stabilite de Regulamentul (CE) nr. 800/1999 al Comisiei din 15 aprilie 1999 de stabilire a normelor comune de aplicare a regimului de restituire la exportul de produse agricole (2) și de Regulamentul (CE) nr. 1291/2000 al Comisiei din 9 iunie 2000 de stabilire a normelor comune de aplicare a regimului de licențe de import și export și de certificate de fixare în avans pentru produsele agricole (3).
(2)
Circumstanțele excepționale pe care le cunoaște Libanul au cauzat grave prejudicii intereselor economice ale exportatorilor și au creat o situație cu repercusiuni negative asupra posibilităților de export în condițiile stabilite de dispozițiile Regulamentelor (CE) nr. 800/1999 și (CE) nr. 1291/2000.
(3)
Prin urmare, este necesar să se limiteze aceste efecte negative adoptând măsuri speciale care permit regularizarea operațiilor de export care nu au fost încheiate din cauza circumstanțelor menționate mai sus. În special, este necesar să se adopte derogări de la anumite dispoziții aplicabile procedurilor de export, precum cele referitoare la termene prevăzute de Regulamentele (CE) nr. 800/1999 și (CE) nr. 1291/2000, de Regulamentul (CE) nr. 174/1999 al Comisiei din 26 ianuarie 1999 de stabilire a normelor de aplicare a Regulamentului (CEE) nr. 804/68 al Consiliului în ceea ce privește licențele de export și restituirile la export în cazul laptelui și produselor lactate (4), de Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a regimului licențelor de import și de export în sectorul cerealelor și al orezului (5) și de Regulamentul (CE) nr. 633/2004 al Comisiei din 30 martie 2004 de stabilire a normelor de aplicare a regimului licențelor de export în sectorul cărnii de pasăre (6).
(4)
În ceea ce privește produsele din sectorul zahărului, este necesar să se prevadă derogări de la Regulamentul (CE) nr. 1464/95 al Comisiei din 27 iunie 1995 privind normele speciale de aplicare a sistemului de licențe de import și de export în sectorul zahărului (7), pentru cererile de licențe prezentate înainte de 1 iulie 2006, de la Regulamentul (CE) nr. 1138/2005 al Comisiei din 15 iulie 2005 al Comisiei din 15 iulie 2005 privind invitația permanentă de participare la licitație pentru anul de comercializare 2005/2006 pentru stabilirea taxelor și/sau restituirilor la exportul de zahăr alb (8), de la Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește comerțul cu țările terțe în sectorul zahărului (9), pentru cererile de licențe prezentate începând cu 1 iulie 2006, și de la Regulamentul (CE) nr. 958/2006 al Comisiei din 28 iunie 2006 privind invitația permanentă de participare la licitație în vederea stabilirii restituirilor la exportul de zahăr alb pentru anul de comercializare 2006/2007 (10).
(5)
Este necesar să fie autorizați să beneficieze de derogări numai operatorii care sunt în măsură să dovedească, pe baza documentelor de export sau a documentelor prevăzute la articolul 1 alineatul (2) din Regulamentul (CEE) nr. 4045/89 al Consiliului din 21 decembrie 1989 privind controalele efectuate de către statele membre cu privire la operațiunile care fac parte din sistemul de finanțare prin Fondul European de Orientare și Garantare Agricolă, secțiunea „Garantare”, și de abrogare a Directivei 77/435/CEE (11), că produsele erau destinate să fie exportate către Liban.
(6)
Pentru a putea compensa efectele negative pe care le-au suferit toți operatorii ce au fost afectați de circumstanțele excepționale pe care le cunoaște Libanul, este necesar ca prezentul regulament să se aplice de la 1 iulie 2006.
(7)
Măsurile prevăzute de prezentul regulament sunt conforme cu avizul comitetelor de gestionare respective,
ADOPTĂ PREZENTUL REGULAMENT:
Articolul 1
(1) Prin derogare de la articolul 6 alineatul (3) din Regulamentul (CE) nr. 1464/95, de la articolul 6 din Regulamentul (CE) nr. 174/1999, de la articolul 7 din Regulamentul (CE) nr. 1342/2003, de la articolul 2 din Regulamentul (CE) nr. 633/2004, de la articolul 13 din Regulamentul (CE) nr. 1138/2005, de la articolul 8 din Regulamentul (CE) nr. 951/2006 și de la articolul 12 alineatul (2) din Regulamentul (CE) nr. 958/2006, perioada de valabilitate a licențelor de export eliberate în temeiul regulamentelor menționate ca urmare a cererilor introduse până la 20 iulie 2006 se prelungește la cererea titularilor acestora:
(a)
cu trei luni în cazul licențelor a căror perioadă de valabilitate expiră în cursul lunii iulie;
(b)
cu două luni în cazul licențelor a căror perioadă de valabilitate expiră în cursul lunii august;
(c)
cu o lună în cazul licențelor a căror perioadă de valabilitate expiră în cursul lunii septembrie.
(2) Prin derogare de la articolul 32 alineatul (1) litera (b) punctul (i) din Regulamentul (CE) nr. 1291/2000 și de la articolele 7 alineatul (1) și 34 alineatul (1) din Regulamentul (CE) nr. 800/1999, termenul maxim de 60 de zile se prelungește, la cererea exportatorului, la 150 de zile, în cazul produselor pentru care s-au îndeplinit formalitățile vamale la export sau care au făcut obiectul unuia dintre regimurile menționate la articolele 4 și 5 din Regulamentul (CEE) nr. 565/80 al Consiliului (12), și aceasta până la 20 iulie 2006.
(3) Majorările de 10 % și 15 % menționate la articolul 25 alineatul (1) și la articolul 35 alineatul (1) paragraful al doilea din Regulamentul (CE) nr. 800/1999, precum și reducerea de 20 % menționată la articolul 18 alineatul (3) din regulamentul respectiv nu se aplică exporturilor efectuate în cadrul licențelor emise ca urmare a cererilor introduse până la 20 iulie 2006.
În cazul pierderii dreptului la restituire din cauza circumstanțelor excepționale pe care le cunoaște Libanul, sancțiunea prevăzută la articolul 51 alineatul (1) litera (a) din Regulamentul (CE) nr. 800/1999 nu se aplică.
Articolul 2
Articolul 1 se aplică produselor menționate la secțiunile 1, 2, 3, 4, 7, 9, 13 și 14 din anexa I la Regulamentul (CEE) nr. 3846/87 (13), cu condiția ca exportatorul în cauză să fie în măsură să dovedească, la cererea autorităților competente, că produsele în cauză erau destinate Libanului.
Autoritățile competente se bazează în evaluarea lor pe licența de export, declarația de export sau documentele comerciale menționate la articolul 1 alineatul (2) din Regulamentul (CEE) nr. 4045/89.
Articolul 3
Comisiei îi sunt notificate de către statele membre, până la 31 ianuarie 2007, cantitățile de produse respective pentru fiecare din măsurile prevăzute la articolul 1, precizând numărul și data emiterii licenței, cantitatea produselor în funcție de codul nomenclaturii restituirilor la export, perioada de valabilitate inițială și perioada de valabilitate după prelungire.
Articolul 4
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 august 2006.